தியாகராஜன் இயல்பாகவே கூச்ச சுபாவம் கொண்டவர். கதாநாயகிகளிடம் நடிக்கப் போகும் காட்சியை விளக்கும்போதுகூட முகத்தை நேருக்கு நேர் பார்த்துப் பேசமாட்டார்; குனிந்தபடியேதான் வசனத்தைச் சொல்லிக்கொடுப்பார். தியாகராஜனின் இந்தக் குணாதிசயம் ரஜினிக்கு ரொம்ப ரொம்பப் பிடிக்கும். அதனால்தான் `தாய்மீது சத்தியம்', `தாய் வீடு' என்று ஏழுபடங்களில் தியாகராஜன் இயக்கத்தில் நடித்தார். ரஜினியின் இளையமகள் செளந்தர்யாவின் திருமண வரவேற்பில் நான்தான் தியாகராஜனையும் அவரது மனைவியையும் ரஜினியிடம் அழைத்து நினைவூட்டினேன். `எப்படி இருந்த நீங்க ஏன் இப்படி ஆயிட்டீங்க...' என்று தியாகராஜனைக் கட்டிப்பிடித்துக் கொண்டு கல்யாண வீடு என்றுக்கூட பாராமல் கதறி அழ ஆரம்பித்து விட்டார், ரஜினி. ஒருநாள் என்னை அழைத்த ரஜினி `தேவரின் மகன்கள், தியாகராஜன் போன்றவர்கள் ஒருவருக்கொருவர் மனஸ்தாபம் இல்லாமல் இருக்கச் சொலுங்கள். நான் தேவர் குடும்பத்துக்கு ஒரு படத்தில் நடித்துக்கொடுக்கிறேன்' என்று சொன்னார். அதன்பின்னர் ரஜினிக்கு உடல்நிலை சரியில்லாமல் சிங்கப்பூர் சிகிச்சைக்குப் போய்விட்டார். இப்போது தியாகராஜன் இறந்த செய்தியை ரஜினி மன்றப் பொறுப்பாளர் சுதாகர் வாயிலாக ரஜினிக்குத் தெரிவித்தேன்.